钦定古今图书集成/明伦汇编/氏族典/第215卷 > 何楷
## 钦定古今图书集成/明伦汇编/氏族典/第215卷 > 何楷

按《明外史何楷传》：“‘楷字元子，漳州镇海卫人。生有异
质，读书过目不忘。举天启五年进士。值魏忠贤乱政，
不谒选而归。崇祯时，授户部主事，进员外郎，改刑科
给事中，屡迁工科都给事中。杨嗣昌柄政，楷言嗣昌
夺情入阁，自请素服角带。及视事，吉服烂然，立诸辅
首臣，恐天下士民有以窥辅臣浅深也’。忤旨，贬二秩”，
为南京国子监丞，就迁礼部郎中。母忧归。服阕，廷臣
交荐，至十七年正月召令入京。甫闻命，都城已陷。楷
至南京，福王用王铎荐，超擢户部右侍郎，督理钱法，
命兼工部右侍郎。南都破，楷走杭州，从唐王入闽，擢
户部尚书。郑芝龙、鸿逵兄弟横甚，郊天时，称疾不出。
楷言“礼莫大于郊，二勋臣不陪祀，无人臣礼。”王奖其
风节，命掌都察院事。鸿逵扇殿上，楷呵止之，两人益
怒。楷知不为所容，连请告去。途遇盗，截其一耳。芝龙
使部将杨耿为之也。后漳州破，抑郁而卒。楷博综群
书，寒暑勿辍。尢邃于经学。